Document ID: 32014D0355

KOMISIJAS ĪSTENOŠANAS LĒMUMS
(2014. gada 12. jūnijs),
ar kuru groza Lēmumu 2011/163/ES, ar ko apstiprina plānus, ko saskaņā ar Padomes Direktīvas 96/23/EK 29. pantu iesniegušas trešās valstis
(izziņots ar dokumenta numuru C(2014) 3772)
(Dokuments attiecas uz EEZ)
(2014/355/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1996. gada 29. aprīļa Direktīvu 96/23/EK, ar ko paredz pasākumus, lai kontrolētu noteiktas vielas un to atliekas dzīvos dzīvniekos un dzīvnieku izcelsmes produktos, un ar ko atceļ Direktīvu 85/358/EEK un Direktīvu 86/469/EEK, kā arī Lēmumu 89/187/EEK un Lēmumu 91/664/EEK (1), un jo īpaši tās 29. panta 1. punkta ceturto daļu un 29. panta 2. punktu,
tā kā:
(1)
Direktīvā 96/23/EK ir noteikti pasākumi tās I pielikumā minēto vielu un atlieku grupu pārraudzībai. Minētajā direktīvā ir noteikta prasība, ka trešās valstis, no kurām dalībvalstīm ir atļauts importēt dzīvniekus un dzīvnieku izcelsmes produktus, uz ko attiecas minētā direktīva, iesniedz atlieku pārraudzības plānu, kurā ir paredzētas prasītās garantijas. Minētajā plānā būtu jāiekļauj vismaz tās atlieku grupas un vielas, kas norādītas I pielikumā.
(2)
Ar Komisijas Lēmumu 2011/163/ES (2) ir apstiprināti Direktīvas 96/23/EK 29. pantā paredzētie plāni (“plāni”), ko iesniegušas konkrētas tās pielikuma sarakstā iekļautas trešās valstis attiecībā uz minētajā sarakstā norādītajiem dzīvniekiem un dzīvnieku izcelsmes produktiem.
(3)
Ievērojot atsevišķu trešo valstu nesen iesniegtos plānus un papildu informāciju, ko saņēmusi Komisija, nepieciešams atjaunināt sarakstu par trešām valstīm, no kurām dalībvalstis drīkst importēt konkrētus dzīvniekus un dzīvnieku izcelsmes produktus, kā noteikts Direktīvā 96/23/EK un pašlaik uzskaitīti Lēmuma 2011/163/ES pielikumā (“saraksts”).
(4)
Pitkērna ir iesniegusi Komisijai plānu attiecībā uz medu. Minētajā plānā ir paredzētas pietiekamas garantijas, un tas būtu jāapstiprina. Tāpēc sarakstā būtu jāiekļauj ieraksts par Pitkērnu attiecībā uz medu.
(5)
Ruanda ir iesniegusi Komisijai plānu attiecībā uz medu. Minētajā plānā ir paredzētas pietiekamas garantijas, un tas būtu jāapstiprina. Tāpēc sarakstā būtu jāiekļauj ieraksts par Ruandu attiecībā uz medu.
(6)
Ukraina ir iesniegusi Komisijai plānu attiecībā uz liellopiem un cūkām. Minētajā plānā ir paredzētas pietiekamas garantijas, un tas būtu jāapstiprina. Tāpēc sarakstā būtu jāiekļauj ieraksti par Ukrainu attiecībā uz liellopiem un cūkām.
(7)
Apvienotie Arābu Emirāti pašlaik ir iekļauti sarakstā attiecībā uz akvakultūru un pienu (tikai kamieļa piens). Tomēr Apvienotie Arābu Emirāti nav iesnieguši Direktīvas 96/23/EK 29. pantā prasīto plānu attiecībā uz akvakultūru. Tāpēc no saraksta būtu jāsvītro ieraksts par Apvienotajiem Arābu Emirātiem attiecībā uz akvakultūru.
(8)
Tāpēc attiecīgi būtu jāgroza Lēmums 2011/163/ES.
(9)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2011/163/ES pielikumu aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2014. gada 12. jūnijā

Labels: 17
20
3
13
6
18